VSL Sklep Cst 155/2024
Sodna praksa višjih sodišč, 2024-07-04

Đorđe Grbović (preds.), mag. Sonja Ilovar Gradišar (poroč.), Renata Horvat

stečajni postopek - prodaja premoženja stečajnega dolžnika - dodatni sklep o prodaji - začetek prodaje - ovira za prodajo na prisilni dražbi - izločitvena pravica - zamuda roka za prijavo izločitvene pravice - načelo koncentracije postopka - zaznamba

Zamuda roka za prijavo izločitvene pravice ne povzroči prenehanja izločitvene pravice. Vendar pa z zamudo tega roka preneha ovira za prodajo nepremičnin, ki so predmet izločitvene pravice.

Prijava izločitvene pravice je pravočasna le, če je vložena v treh mesecih po objavi oklica o začetku stečajnega postopka (prvi odstavek 299. člen ZFPPIPP). Četudi je upnik vložil tožbo zaradi uveljavitve prerekane izločitvene pravice, ta tožba ne preprečuje prodaje premoženja v smislu tretjega odstavka 330. člena ZFPPIPP, če izločitvena pravica ni bila pravočasno prijavljena. Vložena tožba na uveljavitev prerekane izločitvene pravice je ovira za prodajo premoženja samo, če je bila izločitvena pravica pravočasno prijavljena. V nasprotnem primeru bi to pomenilo (lahko tudi namerno) oviranje izvedbe stečajnega postopka.

Pritožba se zavrne in se izpodbijani sklep potrdi.

1. Sodišče prve stopnje je z izpodbijanim sklepom odločilo, da se opravi prodaja nepremičnin ID znak 000/10, 000/11, 000/12 in 000/13 (v nadaljevanju: nepremičnine) na podlagi javne dražbe z zviševanjem izklicne cene, ki je bila določena v višini 110.000,00 EUR.

2. Upnik A. A. je zoper sklep pravočasno vložil pritožbo, v kateri navaja, da je zahteval izločitev nepremičnin. V primeru prodaje bi mu nastala nepopravljiva škoda, zato predlaga, da se prodaja nepremičnin prekliče do pravnomočne odločitve sodišča v zadevi XI Pg 328/2023.

3. Upravitelj je na pritožbo odgovoril. Pritožbenemu sodišču predlaga, da jo zavrne. V zadevi XI Pg 328/2023 je na prvi stopnji že odločeno, da se upniku izločitvena pravica ne prizna, čeprav sodba še ni pravnomočna. Glede prodaje nepremičnin je bilo v tem postopku že odločeno s strani pritožbenega sodišča, zato meni, da ni zadržkov za nadaljevanje prodaje.

4. Pritožba je dovoljena, ni pa utemeljena.

5. Pritožba je dovoljena, ker je pritožnik upnik, ki ima aktivno legitimacijo za vložitev pritožbe proti sklepu o prodaji po specialni določbi prvega odstavka 344. člena Zakona o finančnem poslovanju, postopkih zaradi insolventnosti in prisilnem prenehanju (ZFPPIPP). S sklepom Cst 101/2023 z dne 12. 4. 2023 je pritožbeno sodišče odločilo o pritožbi upnika zoper prvi sklep prodaji po drugem odstavku 331. člena ZFPPIPP. Izpodbijani sklep pa predstavlja dodatni sklep o prodaji po četrtem odstavku 331. člena ZFPPIPP. Ker je bila javna dražba na podlagi prvega sklepa o prodaji neuspešna, je prvostopenjsko sodišče z dodatnim sklepom o prodaji ponovno odločilo, da se prodaja opravi na podlagi javne dražbe in določilo nižjo izklicno ceno kot v prvem sklepu. Zoper nov sklep (dodatni sklep o prodaji) lahko isti upnik vloži novo pritožbo.

Presoja morebitnih ovir za prodajo po tretjem odstavku 330. člena ZFPPIPP

6. Upnik je prijavo izločitvene pravice na nepremičninah podal z vlogo dne 1. 6. 2022 (p. d. 143), kar je po poteku roka iz prvega odstavka 299. člena ZFPPIPP. Ta določa, da morajo upniki v stečajnem postopku prijaviti svoje izločitvene pravice, ki so nastale do začetka stečajnega postopka, v treh mesecih po objavi oklica o začetku stečajnega postopka. Oklic o začetku stečajnega postopka je bil v konkretnem primeru objavljen 1. 12. 2020. Upnikova prijava izločitvene pravice torej ni bila pravočasna. Iz končnega seznama preizkušenih terjatev (5. 9. 2022, p. d. 171) izhaja, da je upravitelj upnikovo prepozno prijavljeno izločitveno pravico prerekal. Upnik je nato vložil tožbo zaradi uveljavitve prerekane izločitvene pravice. Okrožno sodišče v Ljubljani je s sodbo XI Pg 328/2023 z dne 6. 3. 2024 upnikov zahtevek zavrnilo, odločitev pa še ni pravnomočna.

7. Zamuda roka za prijavo izločitvene pravice ne povzroči prenehanja izločitvene pravice. Vendar pa z zamudo tega roka preneha ovira za prodajo nepremičnin, ki so predmet izločitvene pravice

. Če namreč upnik zamudi rok za prijavo izločitvene pravice, izločitvena pravica ne preneha, upnika pa bremenijo vsi stroški, ki so v zvezi s prodajo tega premoženja nastali do prijave izločitvene pravice (četrti odstavek 299. člena ZFPPIPP). V kolikor upravitelj proda premoženje, ki je predmet izločitvene pravice, izločitveni upnik izgubi izločitveno pravico, lahko pa zahteva, da se mu plača denarni znesek, dosežen s prodajo tega premoženja, zmanjšan za stroške prodaje (peti odstavek 299. člena ZFPPIPP).

8. Skladno z navedenimi določbami 299. člena ZFPPIPP in odločbo Ustavnega sodišča RS št. U-I-44/18 z dne 7. 11. 2019, novelirana določba 330. člena ZFPPIPP določa, kdaj ni dovoljeno začeti prodaje premoženja. Če je izločitveni upnik

izločitveno pravico, ki je bila prerekana, prodaje premoženja, ki je predmet te izločitvene pravice, ni dovoljeno začeti: 1. če izločitveni upnik v enem mesecu po objavi sklepa o preizkusu terjatev ravna v skladu s prvim odstavkom 310. člena oziroma drugim odstavkom 311. člena tega zakona, dokler njegov zahtevek iz prvega odstavka 309. člena tega zakona ni pravnomočno zavrnjen, ali 2. če izločitveni upnik v enem mesecu po objavi sklepa o preizkusu terjatev ne ravna v skladu s prvim odstavkom 310. člena oziroma drugim odstavkom 311. člena tega zakona, do izteka tega roka. V konkretnem primeru ni izpolnjen osnovni pogoj, to je pravočasna prijava izločitvene pravice. Prijava izločitvene pravice je pravočasna le, če je vložena v treh mesecih po objavi oklica o začetku stečajnega postopka (prvi odstavek 299. člen ZFPPIPP). Četudi je upnik vložil tožbo zaradi uveljavitve prerekane izločitvene pravice, ki se vodi pred Okrožnim sodiščem v Ljubljani opr. št. XI Pg 328/2023, ta tožba ne preprečuje prodaje premoženja v smislu tretjega odstavka 330. člena ZFPPIPP, saj izločitvena pravica ni bila pravočasno prijavljena. Vložena tožba na uveljavitev prerekane izločitvene pravice je ovira za prodajo premoženja samo, če je bila izločitvena pravica pravočasno prijavljena. V nasprotnem primeru bi to pomenilo (lahko tudi namerno) oviranje izvedbe stečajnega postopka. Zato pasivnemu izločitvenemu upniku, ki izločitvene pravice ne prijavi pravočasno, ni mogoče nuditi varstva njegove izločitvene pravice v nedogled. Navedeno izhaja tudi iz odločbe Ustavnega sodišča RS št. U-I-44/18 z dne 7. 11. 2019, ki je v okviru t. i. strogega testa sorazmernosti ugotovilo, da so pravila o prijavi in preizkusu izločitvenih pravic namenjena uresničevanju načela koncentracije postopka ter da je unovčenje premoženja stečajnega dolžnika z namenom poplačila upnikov tudi temeljni namen stečajnega postopka. Ker je dokončna ugotovitev obsega premoženja stečajnega dolžnika ter vrste in višine zahtevkov zoper stečajnega dolžnika nujni pogoj za izpeljavo stečajnega postopka zoper insolventnega dolžnika, je po oceni Ustavnega sodišča cilj pospešitve in povečanja učinkovitosti v posebnem primeru stečajnega postopka lahko ustavno dopusten cilj za omejitev lastninske pravice iz 33. člena Ustave. Ugotovilo je, da prenehanje izločitvene pravice tudi na splošno ni pogoj za začetek postopka prodaje, saj upniki, ki izločitvene pravice ne prijavijo (v roku treh mesecev), tvegajo le, da bo premoženje prodano, s čimer bodo izločitveno pravico izgubili. Iz navedenega izhaja, da je razlaga, da ovire za prodajo premoženja po tretjem odstavku 330. člena ZFPPIPP obstajajo samo v primeru pravočasne prijave izločitvene pravice - to je prijave izločitvene pravice v roku iz prvega odstavka 299. člena ZFPPIPP - tudi ustavnoskladna.

9. Začetek prodaje nepremičnin je bil sicer dovoljen že s sklepom St ... z dne 17. 1. 2023 v zvezi s sklepom VSL Cst 101/2023 z dne 12. 4. 2023. V tem sklepu je pritožbeno sodišče zavzelo enako stališče, in sicer, da je ovira za prodajo (le) pravočasna prijava izločitvene pravice, torej prijavljena v trimesečnem roku za prijavo izločitvene pravice (prvi odstavek 299. člena ZFPPIPP).

Presoja morebitnih ovir za prodajo nepremičnin po 299.a členu ZFPPIPP

10. Določba 299.a člena ZFPPIPP določa posebna pravila za prijavo in preizkus izločitvene pravice glede nepremičnine. Posebna pravila o pravni fikciji prijave izločitvene pravice in tudi prekinitvi prodaje nepremičnin, se uporabljajo, če so izpolnjene predpostavke, določene v prvem odstavku 299.a člena ZFPPIPP. Med njimi je tudi predpostavka po 3. točki prvega odstavka 299.a člena ZFPPIPP, da je v zvezi z začetkom sodnega postopka, s katerim izločitveni upravičenec sodno uveljavlja pridobitev lastninske pravice na nepremičnini, na tej nepremičnini vpisana ena od naslednjih zaznamb: - zaznamba spora o pridobitvi lastninske pravice, - zaznamba spora o določitvi pripadajoče nepremičnine, - zaznamba izbrisne tožbe za izbris vknjižbe pridobitve lastninske pravice ali - zaznamba izrednega pravnega sredstva glede vknjižbe prenosa lastninske pravice.

11. Po četrtem odstavku 299.a člena ZFPPIPP veljajo določena posebna pravila v primeru, če se vpiše zaznamba iz 3. točke prvega odstavka tega člena z vpisom, ki začne učinkovati po poteku roka za prijavo izločitvene pravice. Tako med drugim velja posebno pravilo po 3. točki četrtega odstavka 299.a člena ZFPPIPP, da mora upravitelj prekiniti prodajo nepremičnine, ki je predmet izločitvene pravice, do pravnomočne odločitve v sodnem postopku, v zvezi z začetkom katerega je vpisana ta zaznamba – razen če je bil že objavljen razpis javne dražbe ali zavezujoče zbiranje ponudb, in 5. točki četrtega odstavka 299.a člena ZFPPIPP, da mora upravitelj prekiniti prodajo nepremičnine tudi če prej razpisana javna dražba ali postopek zbiranja ponudb ni uspešen. Vendar v konkretnem primeru zaznamba iz 3. točke prvega odstavka 299.a člena ZFPPIPP pri nepremičninah, ki so predmet izpodbijanega sklepa o prodaji, ni vpisana. Zato ni pogojev za prekinitev prodaje po 5. točki v zvezi s 3. točko četrtega odstavka 299.a člena ZFPPIPP.

12. Pritožba se ob povedanem izkaže kot neutemeljena. Pritožbeno sodišče jo je zato zavrnilo in izpodbijani sklep potrdilo (2. točka 365. člena ZPP v zvezi s prvim odstavkom 121. člena ZFPPIPP), ko je ta uspešno prestal tudi pritožbeni preizkus po uradni dolžnosti (drugi odstavek 350. člena ZPP v zvezi s 366. členom ZPP, oba v zvezi s prvim odstavkom 121. člena ZFPPIPP).

N. Plavšak, E-paket INS s komentarjem ZFPPIPP, urejeno sodno prakso in vzorci, komentar – 330. člen (začetek prodaje) – ZFPPIPP.

Zakon o finančnem poslovanju, postopkih zaradi insolventnosti in prisilnem prenehanju (2007) - ZFPPIPP  - člen 299, 299/1, 299a, 299a/1-3, 299a/4, 330, 330/3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.